Bjarnastaðabúið fékk viðurkenningu fyrir gott ræktunarstarf Aðalfundur Félags sauðfjárbænda í Borgarfirði var haldin 19. febrúar sl. í félagsheimilinu Valfelli . Auk hefðbundinna aðalfundarstarfa fluttu erindi þau Þórarinn Ingi Pétursson formaður Landssamtaka sauðfjárbænda , Sigríður Júlía Brynleifsdóttir héraðsfulltrúi Landgræðslunnar og Árni B. Bragason ráðunautur hjá Ráðgjafarmiðstöð Íslands . Mæting á fundinn var mjög góð og hefur reyndar ekki verið svona mikil í mörg ár , eða um 60 manns . Ellefu nýir gengu í félagið . Að sögn Þórhildar Þorsteinsdóttur bónda á Brekku og formanns Félags sauðfjárbænda í Borgarfirði eru næstu verkefni félagsins vorferð og útgáfa Smalans , sem kemur að venju út í byrjun apríl . Á fundinum veitti félagið sína árlegu viðurkenningu fyrir miklar framfarir í ræktunarstarfi í sauðfjárrækt síðustu ár . Þá viðurkenningu hlutu hjónin á Bjarnastöðum í Hvítársíðu , Sigurður Rúnar Gunnarsson og Arndís Guðmundsdóttir . „ Viðurkenningin er fyrir góðar framfarir almennt í fjárræktinni þar sem saman fer afurðasemi fjárins , bætt vaxtarlag en ekki síst bætt frjósemi eins og niðurstöður skýrsluhaldsins sýna . Þessum góðu framförum hafa þau meðal annars náð með miklum og markvissum sæðingum ár hvert , lambamælingum og skipulögðum afkvæmarannsóknum auk þess að nýta sér vel þær upplýsingar sem sauðfjárskýrsluhald BÍ býður uppá , “ segir Þórhildur á Brekku . Stjórn félags sauðfjárbænda í Borgarfirði er þannig skipuð nú : Þórhildur Þorsteindóttir á Brekku er formaður , Gísli Guðjónsson á Lækjarbug er varaformaður , gjaldkeri er Jón Eiríkur Einarsson í Mófellsstaðakoti , ritari er Þórdís Sigurbjörnsdóttir í Hrísum og meðstjórnandi Guðmundur Sigurjónsson á Bjarteyjarsandi .